Author: administrator
Last saved by: koki
Company: Abyss

Predkladacia správa

     Stála medzinárodná komisia na skúšky ručných palných zbraní C. I. P. bola vytvorená s cieľom zabezpečovania plnenia vládneho Dohovoru o vzájomnom uznávaní skúšok a skúšobných značiek ručných palných zbraní z 1. júla 1969. Dohovor je multilaterálnou dohodou vlád 13 zmluvných strán a jeho depozitárom je Belgické kráľovstvo. Text dohovoru je zverejnený vyhláškou ministra zahraničných vecí č. 70/1975 Zb. Slovenská republika sa po rozdelení ČSFR o členstvo uchádzala ako nový člen a od 20. septembra 1996 je riadnym členom C. I. P. 
 
     Uznesením vlády SR č. 465 z 24. júna 1997 boli schválené návrhy opatrení na vykonávanie tohto dohovoru, ako aj vymenovanie stálych zástupcov Slovenskej republiky do tejto komisie. 
 
     Uznesením vlády SR č. 649 z 1. augusta 2007 bol z funkcie vedúceho stálej delegácie SR v Stálej medzinárodnej komisii na skúšky ručných palných zbraní (C. I. P.) odvolaný Ing. Arpád Gonda a zároveň bol dňom 2. augusta 2007 do tejto funkcie vymenovaný nový predseda Úradu pre normalizáciu, metrológiu a skúšobníctvo SR Ing. Mgr. Peter Lukáč. 
 
     Ako účastníci XXIX. plenárneho zasadnutia C. I. P., ktoré sa bude konať v dňoch 22. – 25. septembra 2008 v Salzburgu (Rakúsko), je okrem predsedu ÚNMS SR Ing. Mgr. Petra Lukáča ako vedúceho delegácie navrhnutý expert na zbrane a strelivo Ing. Juraj Randus, manažér kvality v Úradnej skúšobni SKTC-112 Lieskovec a Mgr. Želmíra Čížová, tajomníčka ÚNMS SR pre C. I. P. Vzhľadom na to, že na plenárnom zasadnutí budú schvaľované aj predpisy C. I. P., týkajúce sa technických parametrov zbraní, streliva a skúšobných zariadení, ktoré vypracovali jednotlivé subkomisie C. I. P., je žiaduce, aby sa na zasadnutí v Salzburgu zúčastnila slovenská delegácia v tomto zložení. XXIX. plenárne zasadnutie sa koná v riadnom termíne, t. j. dva roky po konaní posledného plenárneho zasadnutia C.I.P., ktoré bolo vo Viedni (Rakúsko). Účasť zástupcov delegácie Slovenskej republiky v C. I. P. na tomto plenárnom zasadnutí je dôležitá. 
 
     XXIX. plenárne zasadnutie C. I. P. v Salzburgu sa bude zaoberať predovšetkým: 
     - schvaľovaním správy z predchádzajúceho XXVIII. plenárneho zasadnutia, 
     - rozpočtom Stálej kancelárie C. I. P. na nasledujúce obdobie, 
     - problematikou etalónových mechanicko-elektrických snímačov, 
     - novými a revidovanými kalibrami, 
     - meraním tlaku nábojov pre pištole a revolvery, 
     - kontrolou zbraní a streliva z hľadiska ich bezpečnosti, 
     - kontrolou komponentov nábojov, 
     - predpísanými skúškami zbraní, 
     - terminologickými otázkami, 
     - otázkou vzťahov C. I. P. s EÚ, 
     - otázkou spolupráce americkým združením výrobcov športových zbraní SAAMI, 
     - procedurálnymi otázkami súvisiacimi so skvalitnením činnosti C. I. P., 
     - otázkami databázy a web-stránky C. I. P., 
     - schvaľovaním nového prezidenta C. I. P. na ďalšie 2-ročné obdobie. 
 
     Výsledky cesty sa premietnu do práce organizácií v oblasti výroby, skúšania a predaja ručných palných zbraní pre civilnú potrebu, ako aj do legislatívy v tejto oblasti. 
 
     Materiál nemá finančný, ekonomický, environmentálny vplyv, ani vplyv na zamestnanosť a podnikateľské prostredie, preto sa doložka vplyvov nevyhotovuje. 
 
     Materiál bol predmetom medzirezortného pripomienkového konania v dňoch 25. 8. 2008 až 2. 9. 2008. Vznesených bolo 7 obyčajných pripomienok, ktoré boli všetky akceptované. 
 
     Materiál sa predkladá na rokovanie vlády Slovenskej republiky bez rozporov.